Virallinen lehti nro C 118 , 29/04/1999 s. 0133



KIRJALLINEN KYSYMYS P-2824/98 esittäjä(t): Hedy d'Ancona (PSE) komissiolle (11. syyskuuta 1998) Aihe: EU:n kansalaisten asiakirjojen toimittamisen velvoite Alankomaissa tuli 1. heinäkuuta 1998 voimaan tiettyjen oikeuksien sidonnaisuutta oleskeluoikeuteen koskeva laki ("koppelingswet"). Ulkomaalaisilta, joilla ei ole laillista oikeutta oleskella Alankomaissa, kielletään pääsy hallintoelimiin. Kyseisen lain periaatteena on, että ulkomaalaisen Alankomaissa oleskelun luonne määrää henkilön oikeudet palveluihin, etuuksiin, erivapauksiin ja lupiin. Jokaisessa hallintoelimessä on tiedettävä, oleskeleeko henkilö Alankomaissa laillisesti. Näitä tietoja voidaan pyytää paikallishallinnosta (GBA), joka saa tietonsa ulkomaalaisten tietoja hallinnoivasta järjestelmästä (VAS). Alankomaiden ulkomaalaislain 10 artiklan 1 kohdan mukaan EU:n kansalaisten oleskeluoikeus on johdettu suoraan yhteisöoikeudesta. EU:n kansalaiset voivat periaatteessa olla rekisteröitynä GBA:ssa ilman, että heidät on rekisteröity VAS:iin. Kuitenkin Alankomaisen maahanmuutto- ja kansalaisoikeusasioita käsittelevän viraston (IND) päällikkö lähetti 28. huhtikuuta 1998 osastopäälliköilleen kirjeen, jossa todetaan, että "jotta yhteisön kansalaiset olisivat kelpoisia nauttimaan palveluista ja etuuksista, myös heillä on oltava laillisen oleskelun osoittava todistus. Tämä koskee [kyseisen] lain voimaantulon jälkeen myös GBA:han rekisteröintiä." Jos henkilöllä ei ole laillisen oleskelun osoittavaa todistusta, seuraukset ovat laajakantoiset. Erityisesti EU:sta tuleville työnhakijoille asetetaan näin ylimääräinen este, sillä heidän on ilmoitettava täsmälleen oleskelunsa tarkoitus ja käytävä läpi erityinen hallintomenettely. Pitääkö komissio kyseisen alankomaalaisen lain kanssa voimaantullutta asiakirjojen toimittamisen velvoitetta syrjivänä, sillä maan omilla kansalaisilla on ainoastaan velvoite osoittaa henkilöllisyytensä? Katsooko komissio, että EU:n kansalaiset menettävät näiden toimien vuoksi sosiaalietuuksia, joista voivat tämän jälkeen nauttia ainoastaan maan omat kansalaiset (asetus 1612/68/EY)(1)? Eivätkö nämä toimet johdakin työntekijöiden vapaan liikkuvuuden estymiseen Euroopan unionissa? (1) EYVL L 257, 19.10.1968, s. 2. Komission jäsenen Pádraig Flynninkomission puolesta antama yhteinen vastaus kirjallisiin kysymyksiinE-2744/98 ja P-2824/98 (20. lokakuuta 1998) Komissio haluaa korostaa, että Euroopan yhteisöjen tuomioistuimen tulkinnan mukaan yhteisön työtekijöiden oikeus harjoittaa taloudellista toimintaa tai etsiä työtä toisen jäsenvaltion alueella perustuu suoraan yhteisön lainsäädäntöön(1). Yhteisön työntekijöiden oikeus samanarvoiseen kohteluun, mukaan lukien sosiaalietuuksien ja viranomaispalvelujen saanti, perustuu suoraan yhteisön lainsäädäntöön. Tämän vuoksi yhteisön työtekijän oikeus ei ole riippuvainen oleskeluluvasta tai kunnalliseen ulkomaalaisrekisteriin kirjoittautumisesta. Jäsenvaltioiden yhteisön työntekijöille asettamat byrokraattiset velvollisuudet eivät ole samanvertaisesta kohtelusta annetun lainsäädännön hengen mukaisia. Edellä mainittujen seikkojen sekä arvoisien parlamentin jäsenien toimittamien tietojen perusteella komissio ottaa yhteyttä Alankomaiden viranomaisiin ottaakseen selvää kyseisen lain soveltamisalasta ja kirjallisista ohjeista (koppelingswet). (1) Ks. asia C-48/75, Royer, tuomio 8.4.1976, Kok. s. 497.